google/wiki40b huggingface dataset:
Hüve

Hüve (inglise good) on üldises keelekasutuses tavaliselt täpsemalt määratlemata tähistus kõigele sellele, mille kasuks heakskiitvalt argumenteeritakse või mis on üldiselt tunnustatult püüdlemist väärt. Ettekujutus hüvest eetilises tähenduses on see, millest lähtuvad head teod või otsused. Hüveks võib olla õnn, heaolu, nauding, sõprus.
Hüve on mänginud filosoofias ja eetikas aluspõhimõttena olulist rolli, kuid paljud tänapäevased filosoofid on vaidlustanud hüve mõiste relevantsuse lausete jaoks, mis midagi moraalselt heana märgistavad. Platon (428-348 eKr) õpetas, et hüve on kõrgeim vorm, on väljendamatu, jumalasarnane, sõltumatu ning tunnetatav üksnes pärast pikaajalisi filosoofiaõpinguid. George Edward Moore väitis teoses "Eetika printsiibid", et hüve ei ole defineeritav. Mitte ükski definitsioon ei suuda tema arvates vältida naturalistlikku viga.
Fitness

Fitness on võistlusspordiala, milles võisteldakse keha proportsioonides, ilus ja liikuvuses. See on lähedane kulturismile ehk atleetvõimlemisele, milles hinnatakse jõuharjutuste abil arendatud lihaste vormi ja massi. Alana eraldati fitness naiste kulturismist, kui tolle populaarsus hakkas langema. Fitnessivõistlustel demonstreerivad võistlejad oma füüsist, esitades piiratud aja jooksul pingutusi nõudva aeroobika- või tantsulise liikumise kava.
Esimese võistluse fitnessis korraldas Wally Boyko 1985. aastal Las Vegases USAs, see koosnes trikoovoorust, atleetvõimlemiskavast ja õhtukleidivoorust. 1989. aastal hakkas Louis Zwick selle eeskujul korraldama võistlust Fitness America (tänapäeval Fitness Universe). 1995. aastal algatas rahvusvahelise võistluse Fitness Olympia ka Rahvusvaheline Kulturismiföderatsioon, mis 2004. aastast kannab nime Rahvusvaheline Kulturismi ja Fitnessi Föderatsioon (International Federation of BodyBuilding & Fitness). 1996. aastast toimuvad ka maailmameistrivõistlused. Eestis korraldab fitnessivõistlusi Eesti Kulturismi ja Fitnessi Liit.
Tavaliselt koosnevad fitnessvõistlused trikoovoorust ja vabakavast. Trikoovoorus kannavad võistlejad bikiine ja kontsakingi, näidates oma füüsist kohtunikele ja publikult pool- või veerandpööretega. Hindamisjuhised rõhutavad tavaliselt väikest lihasmassi, lihaserühmade selget eristumist ja saledust; bikiinid peavad katma vähemalt 50% suurest tuharalihasest, stringe ei lubata. Vabakava peab olema füüsiliselt pingutav ning seisneb tavaliselt aeroobikas, tantsus või sportaeroobikas.
Algselt korraldati fitnessivõistlusi vaid naistele. Meeste fitnessis võisteldi 2003-2005 maailma karikale, 2006. aastast toimuvad ka maailmameistrivõistlused.
Fitnessist on välja kasvanud kitsamad alad nagu bodyfitness, bikiinifitness, rannafitness ja athletic fitness.
Cimitero Monumentale di Milano

Cimitero Monumentale di Milano on kalmistu, mis asub Milano keskosas Lombardia maakonnas Itaalias.
Kalmistu rajati 1866. aastal, kui üritati loobuda mitme väikese kalmistu kasutamisest ning koguda erinevad kalmistud kokku keskkalmistuna. Kalmistule rajati ka eraldi mitte-katoliiklikud ja juudi kalmistuosad.
Kalmistu projekti tegi arhitekt Carlo Maciachini, kes on ka ise maetud sellele kalmistule. Kalmistu on tuntud oma hauakujude ja -ehitiste poolest, mida on kujundanud tuntud itaalia kujurid ja arhitektid (nt Giò Ponti jt).
Irja Lutsar

Irja Lutsar (sündinud 20. juulil 1954) on eesti mikrobioloog ja viroloog, Tartu Ülikooli meditsiinilise mikrobioloogia ja viroloogia professor.
Irja Lutsar lõpetas TÜ arstiteaduskonna 1978. aastal. 1995 kaitses ta meditsiinidoktori kraadi. Tema doktoritöö teema oli "Kesknärvisüsteemi põletikulised haigused lastel (kliinilis-epidemioloogiline iseloomustus ja kaugtulemused)". Tartu Ülikooli professor alates 2004. aastast.
Gusli (selts)

Gusli oli aastatel 1864–1940 Tallinnas tegutsenud kohalikest venelastest laulmise-, pilli- ja näitemängu harrastajaid ühendav selts.
Aastatel 1898–1924 kandis selts nime Vene Muusikasõprade Selts "Gusli", 1924–1940 Vene Kaunite Kunstide Selts "Gusli".
Gusli tippaeg oli 1870. ja 1880ndad aastad, mil seltsi kuulus üle 200 liikme.
Giacinto Facchetti

Giacinto Facchetti (18. juuli 1942 – 4. september 2006) oli Itaalia jalgpallur.

Klubikarjäär

Terve karjääri jooksul mängis Giacinto Facchetti Milano Internazionales.
Tammekann

Tammekann on eesti perekonnanimi.
Nimede eestistamisel määrati Tammekann uueks perekonnanimeks isikuile, kelle perekonnanimi oli Jürgenson.
1. jaanuaril 2018 sellise perekonnanimega inimesi Eestis ei ela või on neid vähem kui 5.
Rannar Sillard

Rannar Sillard (9. mai 1985) on eesti helilooja ja muusikaprodutsent. Ta on kirjutanud peamiselt treilerimuusikat.
Ta on õppinud Stockholmi Kuninglikus Tehnoloogiainstituudis.
2009. aastal asutas Sillard Rootsis produktsioonikompanii Clearspeaks Music ja on selle juhtiv komponist.
Tüüp 75 MLRS

Relvastus

Raketid olid 131,5 millimeetrise läbimõõduga ja 1,86 meetrit pikad. Üks rakett kaalus 43 kilogrammi, millest 15 kilogrammi moodustas HE-FRAG lõhkepea. Salv mahutas 30 raketti ja neid oli võimalik lasta kas ühekaupa või 12 sekundit kestva valanguna. Rakettide laadimine toimus käsitsi ning treenitud meeskonnal kulus selleks 15 minutit.Raketidel olid stabilisaatorid. 
Lisaks rakettidele oli masina katusele paigutatud 12,7 mm kuulipilduja.

Kasutamine

Laadimismeeskond on liikus raketiheitjaga kaasas eraldi veoautol. Iga raketiheitjapatarei juurde kuulusid laadimismasinad, tulejuhtimismasin ja ilmvaatlusmasin. Ilmavaatlusmasin on varustatud mastiga, mis on võimalik tõsta kuni 12,5 meetri kõrgusele ja mis suudab korraga mõõta tuule kiiruse kahest suunas.
2005. aastal oli veel kasutusel 17 relvasüsteemi ja 5 ilmavaatlusmasinat, aasta hiljem seda tüüpi relvasüsteeme enam kasutusel ei olnud.  Jaapan vahetas need USA päritolu 227 mm M270 MLRS süsteemide vastu välja. Uusi süsteem toodeti litsentsi alusel Jaapanis.
Rain Ots

Tegevus

Ta õppis Eesti Humanitaarinstituudis teoloogia ning Tampere Ülikoolis filosoofia ja avaliku õiguse erialal. Filosoofiamagister 1999. 
Ta töötas teadurina Tampere Ülikooli filosoofia osakonnas, eetika ja filosoofia aineõpetajana Pirkkala keskkoolis ning tõlkija ja toimetajana Soome filosoofiaajakirja Niin & Näin juures.
Rain Ots on öelnud, et tahab võimalikult paljudele soomlastele eesti keele selgeks õpetada. Ta töötab eesti keele õpetajana Nokia, Ylöjärvi, Kuru, Sahalahti, Pälkäne ning Tampere rahvaülikoolides.
Ta on Tampere Eesti Klubi (1995) ning Soome Eestlaste Liidu (2002) asutaja, algatas Soomes ilmunud väliseesti ajakirjad Eesti Leht (1997) ja Binokkel (2004). Kuulub Soome Etniliste Suhete Nõukogusse (ETNO), kus esindab eesti rahvusvähemust.
Simone Greiner-Petter-Memm

Olümpiamängud

1994. aasta taliolümpiamängudel Lillehammeris oli ta 7,5 km distantsil 8., teatesõidus 2. ja 15 km distantsil 36. Meeldejääv oli tema teatesõit, kus ta kolmanda vahetuse püstitiirus ei suutnud varupadrunitest hoolimata ainsatki märki maha saada. Ükski teine naiskond ei saanud nii palju trahviringe ja on tähelepanuväärne, et Saksamaa tuli ikkagi teiseks.

Maailmameistrivõistlused

1993 Bulgaarias Borovečis oli ta teatesõidus 8. ja 15 km distantsil 41.
1995 Itaalias Anterselvas oli ta 15 km distantsil 12. ja teatesõidus 1.
1996 Saksamaal Ruhpoldingis oli ta 7,5 ja 15 km distantsil 10. ning teatesõidus 1.
1997 Slovakkias Osrblies oli ta 7,5 km distantsil 40., teatesõidus 1. ja 15 km distantsil 14.
1999 Soomes Kontiolahtis oli ta teatesõidus 1.

Maailma karikas

Maailma karika etappidel on ta olnud 42 korda 25 parema seas. Ta on 7 etappi võitnud (neist 4 individuaalselt), olnud 10 korda teine (neist 7 individuaalselt) ja 3 korda kolmas (kõik individuaalselt).

Isiklikku

Kasv 164 cm, kaal 58 kg. Hariduselt õpetaja, töötab armees. Elab Waldaus. Abielus, 1 laps. Hobiks nimetab oma peret. Laskesuusatab alates 1992.
Viru-Nigula Valla Teataja

Viru-Nigula Valla Teataja (vene Вестник Волости Виру-Нигула) on aastast 2017 eesti ja vene keeles ilmuv ajaleht, mis vahendab Viru-Nigula valla uudiseid. Lehte annab välja Viru-Nigula vallavalitsus.
Viru-Nigula Valla Teataja on lehtede Viru-Nigula Teataja ja Aseri Valla Leht järeltulija.
Täielik järjestus

Piisavad ja tarvilikud tingimused

Lineaarselt järjestatud hulk on täielikult järjestatud siis ja ainult siis, kui ta ei sisalda alamhulka, mis on antiisomorfne naturaalarvude järjestatud hulgaga tavalise järjestuse järgi.

Ei eksisteeri lõpmatult pikka kahanevat ahelat

Kui hulgal H on antud täielik järjestus, siis ei eksisteeri lõpmatult pikka kahanevat ahelat, st lõpmatut jada(a_i) hulgas H, mille korral iga i korral a_{i+1}<a_i.

Elementide eellased ja järglased ning vähim ja suurim element

Kui hulgal H on antud täielik järjestus, siis leidub hulgas H ilma eellaseta element, nimelt hulga H enda vähim element (seda nimetatakse nulliks ja tähistatakse 0). Eellaseta elemente võib olla rohkem, isegi lõpmata palju. Eellaseta elemente nimetatakse piirelementideks.
Elemendi järglane on üheselt määratletud või puudub. Kui element ei ole suurim element, siis tema järglane on määratletud kui temast suuremate elementide hulga vähim element. Suurim element võib leiduda või mitte; kui ta leidub, siis ta on ainus. Suurimal elemendil järglast ei ole.

Transfiniitne induktsion

Kui hulk on täielikult järjestatud, siis saab kasutada transfiniitse induktsiooni tehnikat, et näidata, et antud väide kehtib selle hulga iga elemendi kohta. Matemaatiline induktsioon on transfiniitse induktsiooni erijuht.

Zermelo teoreem

Valikuaksioomist järelduv Zermelo teoreem väidab, et mistahes mittetühja hulka on võimalik täielikult järjestada.
Kui eeldada ülejäänud aksioome Zermelo-Fraenkeli aksiomaatikas, siis see väide on valikuaksioomiga samaväärne.
Selle teoreemi järgi saab reaalarvude hulka täielikult järjestada, kuid pole teada, kuidas seda teha.

Täieliku järjestuse pärandumine

Täielikult järjestatud hulga alamhulk on sama järjestuse järgi täielikult järjestatud.
Täielikult järjestatud hulkade otsekorrutis on leksikograafilise järjestuse järgi täielikult järjestatud.

Alglõik ja võrdlusteoreem

Täielikult järjestatud hulga mingist elemendist väiksemate elementide hulka nimetatakse selle täielikult järjestatud hulga alglõiguks.
Võrdlusteoreem ütleb, et iga kahe täielikult järjestatud hulga T₁ ja T₂ korral kehtib täpselt üks kolmest: 1) T₁ on isomorfne T₂-ga; 2) T₁ on isomorfne T₂ mõne alglõiguga; 3) T₂ on isomorfne T₁ mõne alglõiguga.

Ordinaalarvud

Täielikult järjestatud hulkade järjestustüüpe nimetatakse ordinaalarvudeks.

Ajalugu

Täieliku järjestuse ja täielikult järjestatud hulga mõiste võttis kasutusele Georg Cantor.
Kaja (koor)

Kaja on Viljandi maakonnas Abja-Paluojas tegutsev segakoor. Koori dirigent on Anne Mägi.
Koor asutati 1976, kui ühinesid kohalik naiskoor ja meeskoor.
Koor on osalenud muu hulgas üldlaulupidudel.
Kombitsmadu (perekond)

Levila

Kombitsmao levila asub Tai, Kambodža ja Vietnami rannikualade vetes.
Allan Jaakus

Allan Jaakus (sündinud 1. oktoobril 1966 Tartus) on eesti kehakultuuritegelane ja rohelise liikumise aktivist.
Ta on lõpetanud Tallinna Pedagoogilise Ülikooli tervisekasvatajana (lasteaiakasvatajana) aastal 1993.
Ta on töötanud Saku Suurhallis ja Rakvere Spordikeskuses.
Allan Jaakus oli Rohelise erakonna kandidaat Riigikogusse 2011. aasta valimistel. Ta sai 229 häält.
Väike-Konguta vald

Väike-Konguta vald (saksa keeles Klein-Kongota) oli vald Tartumaal Puhja kihelkonnas. 
Vald eksisteeris 1866–1899 ja siis liideti Väike-Konguta vald Suure-Konguta vallaga.
Valla alal asus Väike-Konguta mõis.
The Dark Side of the Moon

"The Dark Side of the Moon" on ansambli Pink Floyd 1973. aastal ilmunud kaheksas stuudioalbum.
Albumi andis välja 1. märtsil 1973 Harvest Records.
See salvestati juunist 1972 jaanuarini 1973 Londonis EMI Abbey Roadi stuudios.
Albumilt anti välja kaks singlit: "Money" (B-poolel "Any Colour You Like") ja "Us and Them" (B-poolel "Time").
"The Dark Side of the Moon" pälvis nii kriitikute kui ka publiku suurepärase vastuvõtu. See tõusis üheks nädalaks edetabeli Billboard Top LPs & Tapes tippu, kuid jäi edetabelisse 741 nädalaks 1988. aastani. 45 miljoni eksemplariga on see kõigi aegade müüduimate albumite edetabelis kolmandal kohal. USA-s on seda müüdud üle 15 miljoni.
Albumit on sageli mainitud kõigi aegade parimate seas. 2003. aastal avaldatud Rolling Stone'i kõigi aegade 500 parema albumi loendis on The Dark Side of the Moon 43. kohal.
Rube Goldbergi masin

Rube Goldbergi masin on tahtlikult koomiliselt keerukaks ehitatud masinavärk (ahelseade), kus lõppoperatsiooni teostamisele eelneb hulk omavahel doominoefekti-laadselt seotud operatsioone. Masin sai oma nime palju taolisi masinaid joonistanud Ameerika karikaturisti Rube Goldbergi järgi.
Lawrence'i maakond (Indiana)

Ajalugu

Maakond moodustati 7. jaanuaril 1818.
Henrik Karlsson Horn

Henrik Karlsson Horn (1578 – 20. mai 1618 Stockholm) oli Rootsi riigitegelane ja diplomaat, ning Võnnu mõisaomanik Ridala kihelkonnas Läänemaal. 
Henrik Karlsson Horn sündis Rootsi riigitegelase ja väejuhi Karl Henriksson Horni ja Agnes von Delwigi pojana. Ta oli Gustaf Horni, Klas Horni ja Evert Horni vend. 1602. aastal sai temast hertsog Karli kammerjunkur. 1605 määrati ta kuninga poegade Gustav Adolfi ja Karl Filipi kasvatajaks. 1607. aastal oli ta Rootsi saadik Hollandisse ja 1610. aastal Taani. 1611. aastal valiti ta riiginõunikuks ja riigimarssaliks.
1613. aastal osales Horn Knäredi rahuläbirääkimistel ja 1616–1617 juhtis ta Stolbovo rahuläbirääkimisi.
1618. aastal sai ta Norrlandi lagmaniks (ülemkohtunikus), kuid suri juba sama aasta maikuus.
Heino Hankewitz

Heino Hankewitz (sündinud 20. jaanuaril 1954 Viru-Nigulas Lääne-Virumaal) on Eesti riigiametnik.

Haridus

Hankewitz lõpetas 1972. aastal Aseri Keskkooli ja 1986. aastal Tallinna Pedagoogikaülikooli (praegu Tallinna Ülikool) eesti keele ja kirjanduse õpetaja erialal. 
2002. aastal omandas ta Berliinis sotsiaalmänedžeri kutse.

Töö

Hankewitz on töötanud muu hulgas Aseri Keskkoolis ja ajalehe Säde toimetuses. 
Aastatel 1989–1995 töötas ta sotsiaalministeeriumis nõuniku, osakonnajuhataja asetäitja ja osakonnajuhatajana. 1997–1999 oli ta sotsiaalministeeriumi vanuripoliitika komisjoni (praegu eakate komisjon) esimene esimees. On juhtinud sotsiaalprojekte.
Ta on Tallinnas tegutseva MTÜ Vanurite Eneseabi- ja Nõustamisühingu (VENÜ) üks asutajaid ja juhatuse esimees. Kuid ta elab alaliselt Saksamaal Berliinis ning töötab sotsiaal- ja heategevusühingu Volkssolidarität Berliini organisatsioonis sotsiaalmänedžerina. 
Samuti esindab ta Eestit Euroopa Vanema Põlvkonna Liidu (EURAG) peanõukogus.

Isiklikku

Heino Hankewitz on teist korda abielus. Esimesest abielust on tal kaks poega: endine ajakirjanik Sten A. Hankewitz ja Postimehe ajakirjanik Gert D. Hankewitz.
Mononukleoos

Mononukleoos ehk infektsioosne mononukleoos (ladina keeles mononucleosis (infectiosa), inglise keeles ka "kissing disease"; kõnekeeles 'suudlemishaigus') (B27.0, RHK-10) on suuremalt osalt Epsteini-Barri viiruse (EBV) või inimese tsütomegaloviiruse põhjustatud peamiselt laste ja nooremapoolsete inimeste krooniline lööbeline infektsioonhaigus mis levib süljega ja millele on iseloomulik muutunud lümfotsüütide rohkus. 
Eksperimentaalset infektsioosset mononukleoosi võidakse indutseerida ka mitmetel laboriloomadel.  
EBV nakatab B-rakke ja mõjutab lümfotsüüte – valgeid vereliblesid, mis võitlevad haigustega, rünnates antikehi. Mononukleoosi võib ka tekitada tsütomegaloviirus, herpesviirus, mida võib tavaliselt leida kehavedelikes. Kuigi tsütomegaloviirus võib põhjustada mononukleoosi, on 85% juhtumitest seostatud Epsteini-Barri viirusega. Mononukleoos võib esineda kõigil, kuid see on kõige sagedasem teismelistel ja noortel vanuses 15–35.

Diagnoos

Sümptomid, nagu suurenenud lümfisõlmed kaelal, valusad mandlid ja väsimus on kergesti äratuntavad mononukleoosi sümptomid. Kui need sümptomid esinevad, peaks patsient arsti juurde minema. Seda viirust testitakse Monospot testiga, mis analüüsib heterofiilsete antikehade tootmist vaadates patsiendi vereproovi. Suurenenud valgete vereliblede arv veres võib viidata mononukleoosile.

Ravi

Kindlat ravi mononukleoosile pole. Tõsiste mononukleoosi juhtudega patsientidele soovitatakse voodipuhkust 1–2 nädalaks. Kergematel juhtudel soovitatakse vältida pingutust kuni sümptomid alanevad. Tungivalt soovitatakse spordist hoiduda, vältimaks põrna rebendit. Leevendamaks valusat kurku, peaks patsiendid jooma vett, tsitrusevabade puuviljade mahlu ja sööma maitsetuid toite.

Tüsistused

Vireemiat pidurdanud ja nõrgenenud immuunsüsteem ei suuda adekvaatselt reageerida uutele patogeenide rünnakutele, seega võivad haiguse järgselt tekkida mitmed tüsistused nagu südamelihasepõletik, neerupõletik, liigeste põletik, ajupõletik, ajukelmete põletik, vereliistakute ehk trombotsüütide vähesus.
Infektsioosne mononukleoos on harva surmav.
Vana-Võromaa Kultuurikoda

Vana-Võromaa Kultuurikoda on Võrus asuv maakonnamuuseum, mis asutati 1966. aastal.
Algul kandis asutus nime Võru Koduloomuuseum. Kuni 2013. aasta suveni kandis muuseum nime Võrumaa Muuseum.
Vana-Võromaa Kultuurikoda oli kuni 2014. aasta lõpuni Kreutzwaldi Memoriaalmuuseumi filiaal. Alates 2015. aastast kuulub Vana-Võromaa Kultuurikoda Võru Instituudi muuseumiosakonna alla.
Vana-Võromaa Kultuurikoja lõplikult valminud püsinäitus avati 7. veebruaril 1985. See kajastab Võrumaa ajalugu kuni tänapäevani. Muuseumis on ekspositsioonid olnud ka teemadel "Võrumaa II maailmasõja ajal" ja "Metsavendlus Võrumaal".
Vana-Võromaa Kultuurikoja galeriis vahelduvad erinevad kunstinäitused.
Kohtla-Järve Issanda Muutmise kirik

Kohtla-Järve Issanda Muutmise kirik on õigeusu kirik Kohtla-Järvel. 
Kirik on arvele võetud ehitismälestisena. Kirik asub aadressil Järveküla tee 3.
Kohtla-Järve Issanda Muutmise kirik on ainus uusklassitsistlike motiividega õigeusu kirik Eestis. Kirik ehitati 1938. aastal, selle kavandas arhitekt Anton Soans.
Euroopa Psühholoogiaassotsiatsioonide Föderatsioon

Euroopa Psühholoogiaassotsiatsioonide Föderatsioon on Euroopa Majanduspiirkonnas asuvate riiklike psühholoogide ühingute katusorganisatsioon. Hetkel kuulub sinna 37 psühholoogide ühendust (15/07/2017), mis esindavad umbes 350 000 Euroopa psühholoogi. Euroopa Nõukogu tunnustab föderatsiooni rahvusvahelise valitsusvälise organisatsioonina.
Föderatsioon tegeleb psühholoogia kui elukutse ja teadusala propageerimise ning parendamisega ja seda iseäranis, ent mitte eranditult, rakenduslikus keskkonnas ning rõhuga sellise tegevusega seotud väljaõppel ja teadustööl. EFPA ametlik ajakiri kannab nime European Psychologist. Aastal 2009 käivitas föderatsioon psühholoogide kvalifikatsioonistandardi EuroPsy.
Föderatsioon asutati aastal 1981 ning selle esimene üldkoosolek peeti Saksamaal Heidelbergis. Alates sellest on üldkoosolekuid peetud iga kahe aasta tagant erinevates Euroopa linnades. Alates 2011. aastast peetakse koosolekut koostöös iga kahe aasta tagant toimuva Euroopa psühholoogiaalase kongressiga (European Congress of Psychology).

EFPA ja Eesti

Eestist kuulub föderatsiooni Eesti Psühholoogide Liit.
2013. aastal valiti EFPA töö- ja organisatsioonipsühholoogia alalise komitee liikmeks Tallinna Tehnikaülikooli tööstuspsühholoogia instituudi professor Mare Teichmann. Kokku koosneb föderatsiooni töö- ja organisatsioonipsühholoogia juhtorgan neljast liikmest: lisaks Mare Teichmannile kuuluvad sinna prof Fred Zijlstra (Maastrichti Ülikool), dr Philippe Sarnin (Lyoni Ülikool) ja prof Rosalind Searle (The Centre for Trust and Ethical Behaviour, Coventry Ülikool).
Peeter Hein

Peeter Hein (10. aprill 1939 – 26. juuni 2007) oli eesti raadio- ja teleajakirjanik.
Ta lõpetas 1963. aastal Tartu Riikliku Ülikooli eesti filoloogia žurnalistika eriharu kiitusega. Tema ülikooli diplomitööks oli 20 sajandi algul ilmunud uurimus pila- ja satiirilehest "Meelejahutaja".
Alates 1962. aastast töötas juba Eesti Raadios meelelahutustoimetuses "RAMETO" toimetajana. 1967. aastast oli "Mnemoturniiri" pikaaegne toimetaja ja 1973 aastal tegi uue meelelahutussaate "Meelejahutaja". Peeter Hein oli mõlema saatenime autor.
Kihelkonna alumine päevamärk

Kihelkonna sihi alumine päevamärk on endine päevamärk Saare maakonnas Saaremaa vallas Oju külas.
Päevamärgi geograafilised koordinaadid on 58° 22′ 33″ N, 21° 59′ 57″ E.
Valge kaheksatahulise betoontorni kõrgus jalamist on 18 meetrit.
Päevamärk moodustas sihi Kihelkonna kiriku torniga. Märkide vahekaugus on 2695 meetrit ja sihi asimuut 128,9°.
Päevamärk ehitati 1955. aastal.
2009. aastast pole päevamärk enam navigatsioonimärgina kasutusel. Märgi number VTA nimekirjas oli 922.
Jõgeva külanõukogu

Jõgeva külanõukogu oli külanõukogu Eesti NSV-s. 
Jõgeva külanõukogu moodustati 1945 septembris Tartumaa Jõgeva valla koosseisus. Külanõukogu keskus asus algselt Jõgeva asunduses.
Seoses maakondade ja valdade likvideerimise ning maarajoonide moodustamisega arvati Jõgeva külanõukogu 1950 septembris Jõgeva rajooni koosseisu.
1954. aasta seisuga tegutsesid külanõukogu piirides "Suure Oktoobri", J. V. Stalini nimeline ja V. I. Lenini nimeline kolhoos ning Jõgeva Rajoonidevaheline Loomade Varumise Kontor ja Jõgeva Riiklik Sordiaretusjaam. Külanõukogu keskus asus Eristvere külas.
1975 liideti Jõgeva külanõukoguga endine Laiuse külanõukogu Sootaga, Lõpe, Raaduvere, Kasevere, Alavere, Vilina, Kirikuvalla, Altvälja, Lehtmetsa (endise Sootaga külanõukogu maa-alad 1945–1954), Kantküla, Iravere, Litsemaa, Ristimetsa, Kasvandiku, Vanatänava, Otiaru, Rava, Kirikuküla, Mõisaküla (endise Mõisaküla külanõukogu maa-alad 1945–1954), Kaude, Altküla, Teilma, Lemuvere, Saksamaa külade ja Kivijärve asundusega (endise Kivijärve külanõukogu maa-alad 1945–1954).
23. novembril 1979 liideti Jõgeva külanõukoguga endine Pedja külanõukogu Endla, Kõola, Kärde, Paduvere, Pedja, Rohe, Selli, Tooma, Vaimastvere ja Vägeva küladega. Samas liideti 5397 ha suurune osa senisest Jõgeva külanõukogu territooriumist, millel asusid Saduküla sovhoos ning Härjanurme, Jõune, Pööra ja Saduküla küla, Puurmani külanõukogu territooriumiga.
Külanõukogu külad asusid Jõgeva katsesovhoosi, Kuremaa sovhoostehnikumi ja Laiuse kolhoosi alal. Siimusti aleviku põllumaad kasutasid peamiselt põllumajandustehnika rajoonikoondis ja Tallinna Ehituskeraamika Tehase Jõgeva tsehh.
Külanõukogu riigimetsamaa jäi Laiuse ja Vaimastvere metskonda.
Külanõukogu pindala oli 460 km² ja elanikke 5732 (1988. aasta seisuga).